Návrh na zvýšenie administratívnych kapacít 
zapojených do implementácie štrukturálnych fondov a Kohézneho fondu v rezorte MŽP SR (z prostriedkov technickej pomoci operačného programu Základná infraštruktúra)

	Uznesením vlády SR č. 328/2004 bola pre rezort ministerstva životného prostredia SR schválená finančná čiastka určená na refundáciu mzdových prostriedkov v sume 12 618 720 Sk na rok 2004. Na limitovanú technickú asistenciu operačného programu Základná infraštruktúra bola na r. 2004 - 2006 schválená čiastka 90 867 503 Sk, pričom na 1 rok to predstavuje 30 289 168 Sk.  

	V nadväznosti na uznesenie vlády SR č. 105 zo dňa 4.2.2004 bol vykonaný systémový audit externou firmou KPMG. Výsledky z prvej etapy externého auditu zistili nedostatky v oblasti administratívnych kapacít.

	V súlade s uvedeným uznesením MŽP SR uskutočnilo zhodnotenie administratívnych kapacít dotknutých odborov zapojených do implementácie štrukturálnych fondov a Kohézneho fondu v súlade s výsledkom externého auditu pripravenosti riadiacich a kontrolných systémov pre programovanie a implementáciu štrukturálnych fondov a Kohézneho fondu.

	Potreba zabezpečenia dostatočných administratívnych kapacít MŽP SR v oblasti čerpania pomoci z fondov ES vyplýva predovšetkým zo zodpovednosti ministerstva za plnenie úloh sprostredkovateľského orgánu pod riadiacim orgánom pre operačný program Základná infraštruktúra (priorita 2 Environmentálna infraštruktúra), sprostredkovateľského orgánu pod riadiacim orgánom pre Kohézny fond a implementačným orgánom, národného orgánu pre Program Iniciatívy Spoločenstva INTERREG III B, platobnej jednotky pre operačný program Základná infraštruktúra (priorita 2 Environmentálna infraštruktúra).

	 Súčasný počet systemizovaných štátnozamestnaneckých miest už v súčasnosti nezodpovedá nárastu počtu prijatých žiadostí o nenávratný finančný príspevok a realizovaných projektov tak v oblasti štrukturálnych fondov, ako aj Kohézneho fondu. Vzhľadom na rozsah činností delegovaných z riadiaceho orgánu a identifikovaných v kapacitných plánoch nie je možné zo strednodobého hľadiska v rámci súčasných administratívnych kapacít zabezpečiť plynulú implementáciu štrukturálnych fondov a Kohézneho fondu najmä v rámci Implementačnej agentúry environmentálnych investičných projektov, odboru riadenia programov, odboru rezortnej kontroly a oddelenia vnútorného auditu. 

V oblasti programovania (odbor riadenia programov MŽP SR) je hlavným dôvodom  zvýšenia počtu štátnych zamestnancov potreba vyčleniť jedného zamestnanca primárne na programovanie štrukturálnych fondov (ktorý nebude súčasne vykonávať programovanie pre Kohézny fond a Iniciatívu Spoločenstva INTERREG IIIB CADSES), čo umožní pružne reagovať na prípadnú potrebu zmeny programového doplnku na základe skúseností z jeho implementácie, zabezpečiť priebežnú a kvalitnú prípravu na ďalšie programové obdobie, ako aj plynulú komunikáciu s riadiacim orgánom pre operačný program Základná infraštruktúra a riadiacim orgánom pre Rámec podpory Spoločenstva a promptné plnenie ich požiadaviek v limitovanom čase. 

O dvoch štátnych zamestnancov bude potrebné posilniť aj oblasť hodnotenia a monitorovania. Uvedení zamestnanci budú zabezpečovať vypracovávanie pravidelných hodnotiacich a monitorovacích správ pre EK, pripravovať analýzy účinnosti pomoci a zodpovedať za odovzdávanie a výmenu údajov (s využitím počítačových systémov) s EK. Zároveň budú zodpovední aj za posudzovanie narastajúceho počtu predložených žiadostí o poskytnutie nenávratného finančného príspevku zo štrukturálnych fondov. 

Čo sa týka Programu Iniciatívy CIP INTERREG IIIB CADSES, požiadavka na zvýšenie počtu štátnozamestnaneckých miest o 1 v rámci odboru riadenia programov vyplýva z významného nárastu počtu predložených projektov s účasťou slovenských projektových partnerov v období po vstupe SR do EÚ.

V rámci 3. výzvy na predkladanie projektov bolo predložených 34 projektov s účasťou  42 slovenských projektových partnerov. Hodnotenie jednotlivých projektov pre nadnárodné riadiace štruktúry je potrebné zabezpečiť v lehote max. 1 mesiaca. Okrem žiadostí o poskytnutie nenávratného finančného príspevku z Európskeho fondu regionálneho rozvoja (v prípade nadnárodných projektov) bude MŽP SR priebežne zabezpečovať aj vyhodnotenie žiadostí  o poskytnutie nenávratného finančného príspevku zo štátneho rozpočtu pre tých slovenských projektových partnerov, ktorým boli projekty schválené na nadnárodnej úrovni. 

V oblasti finančnej kontroly (odbor rezortnej kontroly) je v súvislosti s potrebou zabezpečenia  výkonu kontroly prostriedkov poskytovaných z fondov EÚ potrebné zvýšiť počet systemizovaných miest o 2. 
V oblasti vnútorného auditu vzniká potreba zvýšenia počtu štátnozamestnaneckých miest o 2. 

 V nasledujúcej tabuľke je uvedený prehľad plánovaného a skutočného počtu štátnych zamestnancov zodpovedných za čerpanie fondov z ES k 31.1.2005 : 
 
	Počet systemizovaných pracovných miest	Počet obsadených pracovných miest k 31.1.2005	Počet neobsadených pracovných miest k 31.1.2005	Požadované zvýšenie 
počtu štátnozamestnaneckých miest 	Požadované zvýšenie 
počtu štátnozamestnaneckých miest v zmysle záverov KPMG
(kapacitné plány)	
Odbor riadenia programov	14	14 	0 	4	11	
Odbor prípravy projektov 	17	16	1	0	4	
Oddelenie vnútorného auditu	4	2	2	2	2	
Odbor rezortnej kontroly 	5	5	0	2	2	
IAEIP 	38	31	7	20	17	
SPOLU	78	68	10	28	36	

Najvýraznejšie posilnenie je potrebné vo vzťahu k Implementačnej agentúre environmentálnych investičných projektov (IAEIP) – spolu 20 štátnozamestnaneckých miest.

Finančné a platobné oddelenie IAEIP okrem toho, že plní úlohy platobnej jednotky pre operačný program Základná infraštruktúra, zabezpečuje finančné riadenie projektov financovaných z predvstupového fondu ISPA a Kohézneho fondu. Pri súčasnom stave zamestnancov na oddelení a narastajúcom počte žiadostí o platbu od konečných prijímateľov nie je možné zabezpečiť zastupiteľnosť a plnenie úloh načas a v požadovanej kvalite.
 
Nasledujúca tabuľka udáva prehľad plánovaného a skutočného počtu štátnych zamestnancov zodpovedných za čerpanie fondov z ES k 31. 1. 2005  v dotknutých oddeleniach IAEIP:

IA EIP 	Počet systemizovaných štátnozamestnaneckých miest	
 	OP ZI	SOPO	PJ	KF	Riaditeľ 	Ex ante	
 38
 	11+1	5+1	4	11+1	1	2+1	

IA EIP 	Obsadený počet štátnozamestnaneckých miest  
k 31. 1. 2005	
 	OP ZI	SOPO	PJ	KF	Riaditeľ 	Ex ante	
31
 	9+1	5+1	3	9+1	1	1+0	

IA EIP 	Požadované zvýšenie počtu štátnozamestnaneckých miest	
 	OP ZI	SOPO	PJ	KF	Riaditeľ 	Ex ante	
+20
 	+10	+4	+2	+4	0	0	

OP ZI – oddelenie implementácie štrukturálnych fondov
SOPO – finančné a platobné oddelenie, sprostredkovateľský orgán pod platobným pre Kohézny fond
PJ – finančné a platobné oddelenie, platobná jednotka pre ŠF
KF – oddelenie implementácie Kohézneho fondu a ISPA

Na základe vyššie uvedeného MŽP SR navrhuje zvýšenie počtu štátnozamestnaneckých miest v rámci IAEIP nasledovne : 

-	na oddelení implementácie štrukturálnych fondov o 10 miest
-	na finančnom a platobnom oddelení o 6 miest.
-	na oddelení implementácie KF a ISPA o 4 miesta

Toto zvýšenie počtu štátnozamestnaneckých miest navrhuje MŽP SR realizovať v rámci finančných prostriedkov schválených uznesením vlády SR č. 328/2004. Zároveň žiada o plné čerpanie mzdových prostriedkov pridelených v rozpočte, pričom 19 novovytvorených štátnozamestnaneckých miest zapojených do riadenia a implementácie štrukturálnych fondov (odbor riadenia programov + odbor finančnej kontroly + oddelenie vnútorného auditu + OP ZI + PJ) bude zapojených do systému refundácie a 9 štátnozamestnaneckých miest bude vytvorených v rámci finančných prostriedkov získaných z refundácie (CIP Interreg IIIB CADSES + SOPO + KF).